盛百二
鲁城二石人歌
辞汉金人泪暗滴，何处摸挲叹铜狄。岿然不见鲁灵光，一例西风吹瓦砾。石人乃得全天年，偶立千秋古道边。乐安大守尔谁是，姓氏犹在名无传。古道离离遍禾黍，但向斜阳日延伫。千呼万唤不肯回，忍睹蓬莱变尘土。日暄雨洗换年光，碧藓红萝作绣裳。纸钱飞散白蝴蝶，寒食何人浇酒浆。斫冰词客好事者，独往驱车吊原野。古隶龙文拓寄来，翠墨寒涛我心写。宇文石鼓等儿孙，苦县光和是弟昆。遥知月冷清霜夜，石人相对语精魂。